Instanţa arbitrală internaţională a hotărât verdictul în cazul Gabriel Resources contra Guvernul României.
România a câștigat procesul și nu va fi obligată să plătească despăgubirile de aproape 7 miliarde de dolari în dosarul Roșia Montană către Gabriel. Hotărârea a fost comunicată Guvernului României de către Centrul Internațional pentru Reglementare a Diferendelor Relative la Investiții ale Băncii Mondiale (ICSID).
Curtea de Arbitraj de la Washington a redactat hotărârea pentru România în urma scandalului Roșia Montană. Prim-ministrul Marcel Ciolacu ar vrea să organizeze un referendum să vadă dacă e să scoatem aurul din Roșia Montană. După hotărâre, dosarul ar putea fi desecretizat.
Procesul Roșia Montană
Decizia definitivă în cazul Roșia Montană, daca statul roman va fi obligat la despagubiri sau nu, era așteptată încă de pe 10 februarie.
Președintele Klaus Iohannis a afirmat la acel moment, într-o conferință de presă se așteaptă ca Guvernul "să facă absout tot ce e necesar" și să își fi luat măsuri de precauție.
Șeful Guvernului a declarat recent într-o discuție cu jurnaliștii că ar face referendum pentru a consulta românii cu privire la exploatare.
Roșia Montană a fost inclusă în Patrimoniul UNESCO în 2021. Decizia cu privire la exploatarea miniere este însă una politică, astfel că stă în mâna conducerii guvernamentale.
Politicienii își aruncă vina unul pe altul
Premierul Marcel Ciolacu s-a arătat convins luna trecută că vor exista discuții cu compania Gabriel Resources privind sumele datorate de stat, în contextul în care guvernul se așteaptă ca Tribunalul Băncii Mondiale să dea o decizie nefavorabilă României în procesul pentru proiectul aurifer din Apuseni.
Șeful Guvernului a afirmat atunci și că va solicita toate documentele referitoare la proces, "astfel încât românii cu toții să știe adevărul".
"Oricum vă promit că toate documentele, toate abuzurile, toate deciziile politice și administrative luate ca România să piardă acest proces am să vi le pun la dispoziție și românii să știe foarte clar cine a greșit în această speță", a mai afirmat Marcel Ciolacu.
Premierul Marcel Ciolacu a mai declarat ulterior că Dacian Cioloş ar trebui să nu comenteze despre dosarul Roşia Montană, având în vedere că a semnat pentru intrarea acesteia în UNESCO în ultimele minute ale mandatului de premier.
"În ziua când Sorin Grindeanu depunea jurământul la Palatul Cotroceni (...) în timp ce primul ministru al României s-a dus să-şi ia mandatul de la preşedintele României, pe ultimele minute de prim-ministru, Dacian Cioloş semna ca Roşia Montană să intre în UNESCO, cu toate că avea de la toate ministerele, de la toţi juriştii, zeci de informări că, dacă va face acest lucru, acela va fi obiectul procesului şi există pericolul ca România să piardă acel proces. Ăsta este adevărul", a mai afirmat Ciolacu.
La rândul său, fostul premier Dacian Cioloș a cerut PSD să își asume răspunderea pierderii statului în fața companiei Gabriel Resources. "Marcel Ciolacu să îl sune de urgență pe consilierul său actual, Victor Ponta, sau pe fostul său șef de partid, același Victor Ponta, și să explice de ce mereu și mereu trebuie să plătească românii în locul lor. Să fie clar pentru toată lumea: Roșia Montană este o afacere a PSD din care acești oameni vor să câștige bani indiferent de cum se va încheia acest proces. Fie prin exploatare ilegală, fie prin procente rezultate ca urmare a procesului. Restul e mascaradă politică pusă la cale de Marcel Ciolacu și de ceilalți beneficiari", a scris Dacian Cioloș pe Facebook.